Deċiżjoni tal-Awtorità tal-Ħatra adottata wara d-dħul fis-seħħ tar-Regolament Nru 1023/2013, li jemenda r-Regolamenti tal-Persunal għall-Uffiċjali tal-Unjoni Ewropea u l-Kondizzjonijiet tal-Impjieg ta’ Aġenti Oħra tal-Unjoni Ewropea, li tikklassifika lil uffiċjal tal-Kummissjoni fil-grad AD 13 assenjat fis-Servizz Ġuridiku f’pożizzjoni ta’ “membru tas-Servizz Ġuridiku” fit-tip ta’ pożizzjoni “Amministratur fi tranżizzjoni” kif introdott mill-imsemmi regolament tikkostitwixxi att li jikkawża preġudizzju, fis-sens tal-Artikolu 90(2) u tal-Artikolu 91(2) tar-Regolamenti tal-Persunal. Fil-fatt, il-formulazzjoni tal-Artikolu 30(2)(c) u (d) tal-Anness XIII tar-Regolamenti tal-Persunal, kif emendati bir-Regolament Nru 1023/2013 (iktar ’il quddiem ir-“Regolamenti tal-Persunal il-ġodda”), bl-istess mod kif kienet tippermetti lill-Awtorità tal-Ħatra tqis, b’effett mill-1 ta’ Jannar 2014, li l-“Konsulenti Ġuridiċi” fil-grad AD 13 assenjati fis-Servizz Ġuridiku jokkupaw pożizzjonijiet ekwivalenti għal “Konsulenti” fis-sens tal-imsemmi regolament jew li l-membri tal-kabinetti tal-Kummissarji jwettqu attivitajiet ekwivalenti għal dawk ta’ “Kapijiet ta’ Unità”, ma kinitx teskludi legalment il-possibbiltà li jitqies li l-“membri tas-Servizz Ġuridiku” fil-grad AD 13, li wkoll kienu assenjati fis-Servizz Ġuridiku u fid-dawl tal-funzjonijiet li huma kienu jwettqu f’din il-kwalità, li kienu analogi għal dawk tal-“Konsulenti Ġuridiċi”, assenjati fl-istess Servizz Ġuridiku, jiġu wkoll ikklassifikati fit-tip ta’ pożizzjoni “Konsulent jew ekwivalenti”, billi terminu “ekwivalenti” huwa determinanti għall-finijiet tal-klassifikazzjoni f’dan it-tip ta’ pożizzjoni.

F’dan ir-rigward, il-leġiżlatur tal-Unjoni ma kienx diġà ddeċieda speċifikament, fl-emendi magħmula għar-Regolamenti tal-Persunal bir-Regolament Nru 723/2004 (iktar ’il quddiem ir-“Regolamenti tal-Persunal tal-2004”), li l-“membri tas-Servizz Ġuridiku” fil-grad AD 13 kellhom jiġu kklassifikati fit-tip ta’ pożizzjoni “Amministratur fi tranżizzjoni”, li huwa titolu previst espressament fir-Regolamenti tal-Persunal il-ġodda. Konsegwentement, huwa biss minħabba r-rifjut tal-Awtorità tal-Ħatra li tqis li, fil-31 ta’ Diċembru 2013, Konsulent Ġuridiku fil-grad AD 13 kien iwettaq funzjonijiet ekwivalenti għal dawk tal-“Konsulenti” jew tal-“Kapijiet ta’ Unità”, li huma tipi ta’ pożizzjonijiet previsti mir-Regolamenti tal-Persunal tal-2004, li membru tas-Servizz Ġuridiku fl-istess grad ġie kklassifikat awtomatikament, b’applikazzjoni tal-Artikolu 30(2)(b) tal-Anness XIII tar-Regolamenti tal-Persunal il-ġodda, fit-tip ta’ pożizzjoni “Amministratur fi tranżizzjoni” kif previst mir-Regolamenti tal-Persunal il-ġodda, liema pożizzjoni tkopri t-tip ta’ pożizzjoni “Amministratur” kif previst mir-Regolamenti tal-Persunal tal-2004.

Peress li l-konsegwenza ta’ tali klassifikazzjoni hija li l-karriera tal-uffiċjal ikkonċernat tiġi bblokkata fil-grad AD 13, ma hemmx dubju li d-deċiżjoni ta’ klassifikazzjoni pproduċiet effetti legali vinkolanti, b’mod li ġew affettwati direttament u immedjatament l-interessi tal-imsemmi uffiċjal, u dan billi s-sitwazzjoni legali tiegħu nbidlet b’mod sinjifikattiv. Barra minn hekk, l-imsemmija deċiżjoni ma tikkostitwixxix att preparatorju, peress li hija tista’ tipproduċi effetti legali b’mod li jiġu affettwati minn issa l-interessi tal-uffiċjal ikkonċernat, u dan indipendentement mill-adozzjoni ta’ eventwali deċiżjoni futura li tirrifjuta li jingħata promozzjoni għall-grad AD 14 abbażi tal-Artikolu 45 tar-Regolamenti tal-Persunal il-ġodda.

(ara l-punti 40, 42, 44, 45 u 47)

Il-Qorti tal-Ġustizzja: sentenza tal-14 ta’ Frar 1989, Bossi vs Il‑Kummissjoni, 346/87, EU:C:1989:59, punt 23

Il-Qorti tal-Prim’Istanza: sentenzi tat-18 ta’ Diċembru 1992, Cimenteries CBR et vs Il‑Kummissjoni, T‑10/92 sa T‑12/92 u T‑15/92, EU:T:1992:123, u tat-18 ta’ Settembru 2008, Angé Serrano et vs Il‑Parlament, T‑47/05, EU:T:2008:384, punt 61, u l-ġurisprudenza ċċitata